**Datum: 10.11.2021.**  **SAOPŠTENJE ZA MEDIJE**

**Otvoren novi konkurs za m:tel stipendije!**

*m:tel otvorio konkurs za izbor m:stipendista dvanaeste generacije za studente sa četiri fakulteta u BiH*

Program stipendiranja najboljih studenata elektrotehnike u BiH, m:tel sprovodi već dvanaestu godinu zaredom, kako bi i na ovaj način podržao znanje, ali i otvorio svoja vrata mladim talentima koji žele da se profesionalno usavršavaju u ovoj kompaniji još u toku studija.

Konkurs o dodjeli stipendija ove godine je objavljen 10. novembra 2021. godine i ostaje otvoren do 10. decembra 2021. godine, a pravo da na njega apliciraju imaju studenti treće i četvrte godine, kao i apsolventi **elektrotehničkih fakulteta u Banjaluci i Istočnom Sarajevu, Fakulteta elektrotehnike u Tuzli, te Prirodno-matematičkog fakulteta u Banjaluci**, a čiji prosjek ocjena je 8 ili iznad 8.

I ovoga puta, 15 studenata, koje će izabrati žiri sastavljen od profesora sa fakulteta obuhvaćenih konkursom i stručnih lica u m:tel-u, postaće stipendisti ove kompanije, te do kraja prvog ciklusa studija primati stipendiju u iznosu od **300 KM mjesečno**. Kompanija m:tel ovim programom stipendiraće ukupno 12 studenata elektrotehnike, te tri studenta Prirodno-matematičkog fakulteta.

Osim novčanog dijela stipendije, m:tel pruža i dodatnu podršku ovim mladim ljudima. Naime, kao i njihovi prethodnici, stipendisti i ove generacije će imati **mogućnost obavljanja prakse** u kompaniji u trajanju od mjesec dana i da, bez ikakvih troškova boravka u Banjaluci, imaju pristup najnovijim tehnologijama, modernom obliku poslovanja, a sve uz podršku eminentnih stručnjaka koje ova kompanija zapošljava.

Do sada je ovaj program prošlo više od 270 studenata, a mnogi od njih su zahvaljujući upravo tome prepoznali potencijale koje ima m:tel kao poslodavac, te tako napravili dobar izbor za svoje zaposlenje i svoju poslovnu budućnost u ovoj kompaniji.

Detaljne informacije o konkursu za m:stipendije mogu da se pronađu na zvaničnoj web stranici kompanije [www.mtel.ba](http://www.mtel.ba).